Eesti Rahva Muuseum

**0**

**Küsimusleht nr 195**

# Asjad minu elus

 Lugupeetud vastaja!

 Käesolevate kaante vahel on neli iseseisvat, kuigi omavahel tihedalt seotud küsimustikku. Võite vastata kõigile neile korraga, aga võite valida vastamiseks ka vaid ühe või paar küsi­mustikku. Kõigis küsimustikes on juttu asjadest - asjadest üldiselt ning eraldi elektritarvetest, asjade laenamisest ja kinkimisest. Asjade vastu on muuseum huvi tundnud kogu oma tegevuse vältel. Ent inimest ümbritsev esememaailm ja inimese suhe asjadega on täna oluliselt teistsu­gused kui traditsioonilises ühiskonnas, Eesti Rahva Muuseumi tegevuse algusaegadel. Eri aegadel on asjade kättesaadavus olnud väga erinev, moed on muutunud. Olulised muutused on toimunud ka viimase viie aasta jooksul. Võib öelda, et tänapäeva maailmas etendab väga suurt osa valik. Me pole huvitatud niivõrd asjadest endist, kuivõrd sellest, millisena teie näete neid enda ümber, milline osa on neil teie elus, kuidas on asjad teie ümber vahetunud või teie suh­tumine neisse muutunud. Näiteks küsimuses isetehtud asjade kohta ei oota me isetehtud voodi­pesu või riiuli detailseid kirjeldusi, vaid eelkõige selgitusi, miks need asjad ise tehti (poes polnud saada, ei olnud teile meeldivat või oli kallis, teile meeldib käsitöö jne).

 Aines on mõeldud teaduslikuks uurimistööks ega kuulu sellisena avaldamisele. Soovi korral on anonüümsus tagatud.

 Vastaja isikuandmed:

- ees- ja perekonnanimi (soovi korral võib jätta märkimata)

- sünniaeg

- sünnikoht

- praegune elukoht

- sotsiaalne päritolu

- haridus, eriala, elukutse

- praegune sotsiaalne seisund

 **ASJAD MINU ELUS**

 Käesolev küsimustik on mõnes mõttes järg ERMi küsimuslehele nr 185 "Kodu ja pere". Osa alljärgnevatest küsimustest kattub teatud määral tolle küsimustiku elamut/korterit käsitle­va osaga. Ärge laske end häiri­da, kui olete tollele küsimustikule varem vasta­nud.

1. Kuidas kirjeldaksite oma kodu inimesele, kes pole seda näinud? Milliste sõnadega ise­loomustaksite seda?

2. Loetlege, mis ruumid on teie kodus.

3. Kas teie kodus on teie arvates piisavalt ruu­mi? Kui mitte, kui suurt kodu endale soo­vik­site? Kirjeldage oma unistuste kodu. Kuidas see võiks välja näha, millised vär­vid, sisus­tus, ruumide jaotus teile meeldik­sid? Iseloo­mustage meeleolu, mis niisugu­ses kodus peaks valitsema.

4. Millises kohas kodus tunnete end kõige roh­kem "kodus"? Miks?

5. Kas olete püüdnud kujundada elutuba mingis kindlas stiilis, luua sinna teatud meeleolu? Kirjeldage.

6. Kes/mis on olnud teile eeskujuks kodu kujun­damisel, kellelt olete nõu saanud?

7. Kirjeldage mõnda kodu, mida olete imetle­nud või endale eeskujuks seadnud, samuti mõnda, mis teile pole meeldinud. Mis teile seal eriti meeldis või teid häiris?

8. Kas olete märganud kodudes mingeid rah­vus­likke iseärasusi? Milliseid? Kas oskate öelda, mis iseloomustab eesti, vene jne kodu?

9. Kas armastate oma kodus ümberkorraldusi teha? Kui sageli te oma kodu kujundust muudate? Kas seejuures on koduste vahel lahkarvamusi ette tulnud? Kuidas need on lahenenud?

10. Kas lastel on kodus vaba voli oma tuba oma meele järgi kujundada? Kas ja kuidas püüate neid selles suunata?

11. Millistel puh­kudel te kodu ehite? Kuidas?

12.1. Mis asjad teie kodus on teile kõige täht­sa­mad? Märkige ära, kus need asjad paik­nevad ning miks on nad olulised. Mis mõtteid need teis äratavad?

 ASI RUUM MIKS OLULINE?

 1)........ ............. ..................................

 jne

12.2. Mida see teile tähendaks, kui teil eelmi­ses punktis loetletud asju ei oleks?

 ASI KUI SEDA ASJA EI OLEKS

1)........... ..................................................

jne

12.3. Jutustage, millal ja kuidas olete eelmaini­tud asjad saanud.

 ASI MILLAL? KUIDAS SAADUD?

1).......... ..................... ...................................

jne

13. Kui teie kodus oleks tulekahju, mida kat­suk­site päästa esmajärjekorras?

14. Kui peaksite kodust igaveseks lahkuma ja saaksite kaasa võtta vaid mõne asja, mis need oleksid?

15. Kas teil on olnud erilise tähendusega asju, mida enam pole? Millistest kadunud, ära visatud, varastatud jne asjadest on eriti kah­ju? Miks?

16. Mis on/olid teie arvates teie vanemate, abikaasa, laste kõige tähtsamad asjad?

VANEMAD ABIKAASA LAPSED

..................... ......................... ....................

jne

17. Millised asjad tahaksite edasi anda oma lastele? Miks? (Kui teil lapsi pole, kirjuta­ge, mida teeksite, kui teile oleks laps(ed).)

18. Mis on teie kõige isiklikumad asjad - kas juba mainitutest või muud?

19. Kas asju, mis on teile nii lähedased/oluli­sed, et oleksid nagu osa teist endast?

20. Mida ülalmainitud asjad tervikuna teile tähendavad?

21. Millised asjad kodus on hädatarvilikud, ilma milleta te ei oskaks elada? Meenutage, kuidas see oli minevikus. Võrrelge oma hinnanguid sugulaste või tuttavate arvamus­tega.

22. Mida on uute asjade muretsemine teie elus (elurütmis, harjumustes) muutnud?

23. Loetlege oma kodust asju, mida meeleldi omate, kuid milleta saaksite hakkama.

24. Milliseid asju teie arvates vajab tänapäeva ini­mene oma igapäevases elus esmajoones? Mida peate luksuskaupadeks?

25. Milliseid asju olete oma elu jooksul (lap­sena, koolis jne) väga tahtnud, aga pole saanud?

26. Milliseid isiklikke tarbeasju tahaksite enda­le osta? Milliseid suuremaid asju soo­viksite koju muretseda?

27. Kui poleks rahalisi piiranguid - milliseid asju te endale (koju) muretseksite?

28. Milliste asjade ostmiseks olete spetsiaalselt raha kogunud? Mida olete ostnud järelmak­suga?

29. Kas on asju, mille hankimine on olnud keeruline? Jutustage nende saamise loost. Kui sellliseid asju on palju, valige mõni näide.

30. Kas teie kodus on asju, mida olete ise tei­nud? Milliseid? Miks olete need ise teinud?

31. Kas on asju, mis on varem müügil olnud, kuid mida te olete hiljem/nüüd otsinud, aga pole enam poodidest leidnud?

32. Kas olete käinud kaubareisidel? Kus, miks ja mida ostmas?

33. Milliseid asju olete välismaalt toonud? Millal ja miks? Kui olete palju reisinud, võiksite tuua näiteid eri aegadest.

34. Kuidas hindate viimastel aastatel müügile tulnud "lääne" tarbeasju ja tehnikat?

35. Kas jälgite ja usaldate igapäevaste tarbe­esemete või suuremate ostude puhul reklaa­mi? Tooge enda või oma tuttavate elust mõni näide, kui olete reklaami mõjul mõne asja ostnud. Kas kaup vastas soovitule?

36. Kas asjad võivad inimest "ära rikkuda"? Tooge näiteid.

 **ELEKTRILISED KODUTARBED**

 Küsimused jagunevad kahte ossa. Esimese osa küsimused on eelkõige selle aja kohta, kui elekter alles jõudis kodudesse ja elektrilised kodutarbed olid haruldased. Kui teie mälestu­sed ei ulatu nii kaugele, võite vahendada vane­mate või tuttavate mälestusi. Võite ka loobuda "aja­loolisele" osale vastamast ja keskenduda teisele osale, kus on silmas pee­tud tänapäeva. 40. küsimuses on küll mõeldud varasemat perioodi, ent ka tänapäevast kirjuta­des võiksite välja tuua uue pere esime­sed ostud.

A.

37. Millal jõudis elekter teie kodukanti/koju või sellesse piirkonda, kust olete andmeid saa­nud?

38. Kuidas suhtuti elektri ja elektrivalguse saa­bumisse? Mis olid esimesed elektrilised masinad/riistad selles piirkonnas? Kuhu peresse osteti ja kes ostis esimesed elektrili­sed kodutarbed?

39. Millal ostsite esimese elektrilise kodutar­be? Kas ostsite selle endale või kingitu­seks? Kellele? Kust ostsite - maalt või linnast, poest või kellegi käest? Kas mäle­tate hinda? Millised elektrikaubad ostsite järgmisena?

40. Mis olid esimesed elektrilised riistad teie kodus/peres?

41. Kes otsustas ostu(de) üle? Kes ostis, kas üksi või koos mõne pereliikme või tut­tava­ga?

42. Miks asi/asjad osteti - kas vajaduse või moe pärast? Kuidas suhtuti elektrilistesse kodutar­vetesse? Kas kõik pereliikmed kiit­sid need heaks? Mida sellest arvasid tutta­vad jt?

43. Kas asjad osteti vaid oma pere tarbeks? Kas mõni asi osteti ka mitme peale? Kelle­ga ühiselt?

B.

44. Kus / kelle pool ja millal nägite esi­mest korda raadiot, televiisorit, külm­kappi, mikrolaineahju jne? Kas teil on meeles, mis tunde see teis tekitas?

45. Loetlege, millised elektritarbed on teie kodus/peres. Millal ja millistel asjaoludel (kingitus juubeliks, venna vana jne) olete need saanud?

46. Jutustage pikemalt mõne elektrikauba jõud­mi­sest oma koju. (Kirjutage, mis tundub teile oluline - nt oma soovidest, kas tahtsi­te seda asja kaua või oli see "juhuslik" ost või kingi­tus, millise muutuse tõi see asi teie ellu jne, jne.)

  **LAENAMINE**

47. Kas teie kodukandis/tutvuskonnas on olnud või on praegu mingeid tüüpilisi laenatavaid asju?

48. Kas püüate üldiselt kõik vajamineva enda­le koju hankida või laenate teatud asju vajadu­sel naabritelt, tuttavatelt, laenutusest? Mida, mis asjaoludel olete laenanud?

49. Kas olete arvestanud, et mõnda asja pole mõttekas muretseda, kuna saate seda kel­leltki laenata?

50. Kas laenate oma asju välja? Kellele või millistel tingimustel? Kas on mõni asi, mida tuttavad sageli teilt laenavad?

 **KINKIMINE**

51. Millistel puhkudel a) teete, b) saate kingitu­si? Kas oskate välja tuua teie eluajal toimu­nud muutusi selles, millal tehakse kingitusi?

52. Kas kingituste tegemine lastele sõltub nende käitumisest, saavutustest?

53. Kas ja millised muutused on aja jooksul toimunud tehtavate kingituste osas? Meenu­ta­ge oma lapsepõlve, kooliaega jne, tooge näiteid asjadest, mida olete ise kinkinud või kingiks saanud erinevatel aastakümnetel, erinevateks sündmusteks.

54. Milliseid asju armastate kinkida? Kuidas te kingitusi muretsete? Kas selles on toimu­nud muutusi? Kust te neid ostate? Kas valmista­te ka ise kingitusi? Miks? Milli­seid?

55. Mida sooviksite kingituseks saada? Meenu­tage, mida olete varem soovinud ja kas soo­vid on täitunud. Jutustage mõnest saadud kingitusest, mis on teile eriti meelde jäänud või eriliselt kallis. Kes ja millisel puhul selle kinkis? Meenutage mõnd ebata­va­list kingi­tust.

56. Kas teie arvates nõuab iga kingitus vastu­kingitust? Kas kingitused peaksid olema võrdväärsed?

57. Kas ja milliste kingitustega olete tänanud mõnda inimest teile tehtud teene, osutatud abi vms eest?

58. Tooge näiteid, kuidas ja milliste kingitus­tega on püütud teisi inimesi mõjutada. Kas selles on muudatusi toimunud? Kuidas ise sellesse suhtute? Kas teiste ini­meste suhtu­mises on teie arvates aja jooksul muutunud?

Jaanuar 1996

 Anu Järs

 Anu Kannike